标题：1234年
历史大事
金哀宗自缢，金国亡(1234年) 
公元1233年，蒙古军攻下开封，金哀宗逃到蔡州（今河南汝南）。南宋乘机派益改、江海率2万人马，与蒙古合攻蔡州。城中绝粮已经3个月，1234年2月8日蒙古兵凿开西城攻入，金军奋战，到天黑，蒙古兵退却。当夜金主召集百官，将帝位传与完颜承麟（金末帝）。 
次国孟破亦率来军向南门进攻，至金字楼，用云梯登楼，万军党相涌入，在城上大战。金兵奔南门，孟供招江海、塔察尔军人城。金完额呼沙呼率精兵1000人进行巷战。 
金哀宗于1234年2月9日（宋瑞平元年正月初十日）自缢而死，呼沙呼亦投水身亡。完颜承麟被乱军所杀。金国亡。
通鉴记载
理宗建道备德大功复兴烈文仁武圣明安孝皇帝端平元年（金天兴三年，蒙古太宗六年）
春，正月，庚子朔，诏求直言。太府卿吴潜应诏陈九事，忤执政意，罢，奉千秋鸿禧祠。秘书郎董重珍上五事，且曰：“隐蔽君德，昔咎故相，故臣得以专诋权臣；昭明君德，今在陛下，故臣得以责难君父。请召真德秀、魏了翁用之。”帝谓之曰：“人主之职无他，惟辨君子、小人。”重珍对曰：“君子指小人为小人，小人亦指君子为小人。人主当精择人望，处之要津，正论日闻，则必知君子姓名，小人情状矣。”诏兼崇政殿说书。重珍戒家事勿以白，务积精神以寤上意。每草奏，斋心盛服，有密启，则手书削稿，帝称其忠实。
诏举堪为将帅者。
以曾从龙为沿江制置使。
丙午，诏赵范兼淮西制置副使，任防御。
以不擅嗣濮王。
孟珙同蒙古兵围蔡州，会饮，歌吹声相接，城中饥窘，叹息而已。先是辛丑，黑气压城上，日无光，出降者言：“城中绝粮已三月，鞍靴败鼓皆糜煮，且听以老弱互食，诸军日以人畜骨和芹泥食之。又往往斩败军全队，拘其肉以食，故欲降者众。”珙乃令诸军衔枚，分运云梯布城下。
金自被围以来，将帅战没甚众，戊申，以近侍分守四城。蒙古兵凿西城为五门以入，督军鏖战，及暮及退，声言来日复集。是夕，金主集百官，传位于东面元帅承麟。承麟，世祖之后拜甡之弟也，拜泣不敢受。金主曰：“朕所以付卿者，岂得已哉！以朕肌体肥重，不便鞍马驰突。卿平日趫捷有将略，万一得免，祚嗣不绝，此朕志也。”承麟乃起受玺。己酉，即位。
时孟珙之师向南门，至金字楼，列云梯，令诸将闻鼓则进。马义先登，赵荣继之，万众竞入，大战城上。乌库哩镐及其将帅二百人皆降。时百官称贺，礼毕，亟出扞敌，而南城已立宋帜。俄顷，四面鼓噪夹攻，声震天地。南面守者弃门走。孟珙招江海、塔齐尔之师以入，完颜仲德帅精兵一千巷战，不能御。金主自经于幽兰轩。仲德闻之，谓将士曰：“吾君已崩，何以战为！吾不能死于乱兵之手，吾赴汝水从吾君矣，诸君其善为计！”言讫，赴水死。将士皆曰：“相公殉国，吾辈独不能耶？”于是参政富珠哩小洛索、乌凌阿呼图、总帅元志、元帅裕珊尔、赫舍哩柏寿、乌库哩和勒端及军士五百馀人皆从死焉。
仲德状貌不逾常人，平生喜怒未尝妄发，闻人过，常护讳之，虽在军旅，手不释卷。家素贫，敝衣粝食，终其身晏如也。雅好宾客及荐举人才，人有寸长，必极口称道。其掌军务，赏罚明信，号令严整，故所至军民咸乐为用，危急死生之际，无一人有异志者。南迁以后，将相文武忠亮，始终无瑕者，仲德一人而已。
承麟退保子城，闻金全殂，率群臣入哭，因谓众曰：“先帝在位十年，勤俭宽仁，图复旧业，有志未就，可哀也已！宜谥曰哀。”奠未毕，城破，诸将禁兵共举火焚之，奉御完颜绛山收其骨，将瘗之汝水上。江海入宫，执参政张天纲以归，孟珙问金主所在，天纲以实告曰：“城危时，即取宝玉置小室，环以草，号泣自经，曰：‘死便火我。’”烟焰未绝，珙乃与塔齐尔分金主骨及宝玉、法物。承麟亦为乱兵所杀。金亡。
先是金有都提控毕资伦者，为边将所获，囚于镇江土狱，胁诱百端，终不肯降，至此已十四年矣。及闻金主自经，叹曰：“吾无所望矣，容吾一祭吾君乃降耳。”主者信之，为屠牛羊，设祭镇江南岸。资伦祭毕，伏地大哭，投江而死。
戊辰，史嵩之露布告金亡，以陈，蔡西北地分属蒙古，蒙古命刘福为河南道总管。嵩之遣郭春按循故壤，诣奉先县汛扫祖宗诸陵。孟珙还屯襄阳，江海还屯信阳，王旻戍随州，王安国守枣阳，蒋成守光化，杨恢守钧州，并益兵饬备，经理屯田于唐、邓。
金穆延乌登行省于息州，与诸将日以歌酒为乐，军士淫纵；蔡州破，与富珠哩中洛索、瓜勒佳玖珠等送款请降，为金主发丧设祭，上谥曰昭宗。州民因奉乌登为丞相，中洛索为平章，举城南迁，遂焚其楼橹。蒙古望见火起，追及于罗山，自万户以下凡七百人皆被杀。
二月，辛未，御史洪咨夔言：“陛下亲政之始，斥逐李知孝、梁成大，天下固已快之。其馀谄事权奸，党私罔上，倡淫默货，罪大罚轻者，尚在仕籍。”诏俱削秩罢祠。
丁亥，诏：“端平元年正月以前，诸命官贬窜物故者，许令归葬。”
是月，蒙古都元帅张荣破徐州，国安用投水死。
三月，己酉，以贾似道为籍田令。似道，涉子，贵妃弟也。少落魄，为游博，不事操行，以廕补嘉兴司仓。帝以贵妃故，累擢至太常丞，益恃宠不检，日纵游诸伎家，夜即燕游湖上不返。帝尝夜凭高望西湖中灯火异常时，语左右曰：“此必似道也。”明日询之，果然，使京尹史岩之戒之，岩之对曰：“似道虽有少年气习，然其才可大用也。”
史嵩之上所获辽道宗、金太宗、世宗宝玺七颗，诏贮封桩库。
辛酉，诏遣太常寺主簿朱扬祖、合门祗候林拓诣洛阳省谒八陵。
蒙古兵自河南还，俘获甚众，中途逃者十七八，诏居停逃民及资给者灭其家，乡社亦连坐。由是逃者莫敢舍，多殍死道路。耶律楚材从容进曰：“河南既平，民皆陛下赤子，走复何之！奈何因一俘囚，连死数十百人乎？”蒙古主悟，命除其禁。
夏，四月，史嵩之遣使以孟珙所获金哀宗遗物及宝玉法物并俘囚张天纲、完颜海罕等献于行都。时相侈大其事，洪咨夔曰：“朽骨耳，函之以葬大理寺可也。第当以金亡告九庙，归诸祖宗德泽。况与大敌为邻，抱虎枕蛟，事变叵测，顾可侈因人之获，使边臣论功，朝臣颂德！且陛下知慕崇政受俘之元佑，独不鉴端门受降之崇宁乎？”帝虽颔之，不悉从也。丙戌，备礼告于太庙，藏金哀宗骨于大理狱库。加孟珙带御器械，江海以下论功行赏有差。
知临安府薛琼问张天纲曰：“有何面目到此？”天纲曰：“国之兴亡，何代无之！我金之亡，比汝二帝何如？”琼叱之。明日，奏其语，帝召天纲问曰：“汝真不畏死耶？”天纲对曰：“大丈夫患死之不中节耳，何畏之有！”因祈死不已，帝不听。初，有司令天纲供状，必欲书金主为虏主，天纲曰：“杀即杀，焉用状为！”有司不能屈，听其所供，天纲但书故主而已。
监察御史王遂言：“史嵩之本不知兵，矜功自侈，谋身诡秘，欺君误国，留之襄阳一日，则有一日之忧。”不报。洪咨夔亦言：“残金虽灭，邻国方强，益严守备，犹恐不逮，岂可动色相贺，涣然解体，以重方来之忧？”
丁酉，臣僚言：“江淮、荆襄诸路都大提点坑治吴渊，恃才贪虐，籍人家资，以数百万计。其弟潜，违道干誉，引用匪类。”诏并落职放罢。
五月，庚子，观文殿大学士、致仕薛极卒。
左司郎官李宗勉言四事：“守公道以悦人心，行实政以兴治功，谨命令以一观听，明赏罚以示劝惩。”次言楮弊：“愿诏有司，始自乘舆宫掖，下至百司庶府，核其冗蠹者节之，岁省十万，则十万之楮可捐，岁省百万，则百万之楮可捐也。行之既久，捐之益多，钱楮相当，所至流转，则操吾赢缩之柄不在楮矣。”拜监察御史。
时方谋出师汴、洛，宗勉言：“今朝廷安恬，无异于常时。士卒未精锐，资粮未充衍，器械未犀利，城壁未缮修，于斯时也，守御犹不可，而况进取乎？借曰今日得蔡，明日得海，又明日得宿、毫，然得之者未必可守。万一含怒蓄忿，变生仓猝，将何以济？臣之所陈，岂曰外患终不可平，土宇终不可复哉？亦欲量力以有为，相时而后动耳。愿诏大臣，爱日力以修内治，合众谋以严边防，节冗费以裕邦财，招强勇以壮国势。伤饬沿边将帅，毋好虚名而受实害，左控右扼，勿失机先，则以逸待劳，以主御客，庶可保其无虞。苟使本根壮固，士马精强，观衅而动，用兵未晚也。”
召前江东提点刑狱徐侨为太常少卿，趣入觐；手疏数十言，皆感愤剀切。帝数慰谕之，顾见其衣履垢敝，愀然谓曰：“卿何以清贫若此？”侨对曰：“臣不贫，陛下乃贫耳。”帝曰：“何为？”侨曰：“陛下国本未建，疆宇日蹙，权幸用事，将帅非材，旱蝗相仍，盗贼并起，经用无艺，帑藏空虚，民困于横敛，军怨于掊克，群臣养交而天子孤立，国势阽危而陛下不悟。臣不贫，陛下乃贫耳！”又言：“今女谒、阉宦相为囊橐，诞为二竖以处膏盲，而执政大臣又无和、缓之术，陛下此之不虑而耽乐是从，世有扁鹊，将望见而却走矣。”时女冠吴知古得幸，内侍陈洵直用事，故侨论及之。帝为之改容太息。明日，手诏罢边帅之尤无状者，申警群臣，以朋党为戒，命有司裁节中外浮费。赐侨金帛甚厚，侨固辞不受。
丁未，主管官告院张煜进对，帝问以边计，煜对曰：“蒙古非金仇可比，但和议难恃，须选将、练兵、储财、积粟，自固吾圉。俟小使回，可和则姑与之和，然不可撤备。”帝然之。
丙寅，诏：“黄干、李燔、李道传、陈宓、楼昉、徐宣、胡梦昱等，皆击于权奸而各行其志，没齿无怨，其赐谥复官，仍录用其子。”
建阳县盗发，众数千人，焚劫邵武、麻沙、长平。
金武仙奔泽州，戍兵杀之。
蒙古主大会诸王，申严条令。郭德海尝请试天下僧尼道士，选精通经文者千人，有能工艺者则命小通事哈珠领之，馀皆为民。又请天下置学廪，育人材，立科目，选之入仕。蒙古主颇采其言。
六月，壬申，知建宁府兼福建运判袁甫，请蠲漳州岁纳丁米钱，泉州、兴化军一体蠲放；从之。
戊寅，以乔行简知枢密院事，资政殿学士曾从龙参知政事，大中大夫郑性之签书枢密院事。
先是性之入对，言：“陛下大开言路以通壅蔽，心苟爱君，谁不欲言！言不切直，何能感动！譬如积水，久壅一决，其势必盛，其声必激。故言者多则易于取厌，言之激则难于乐受。若少有厌倦，动于辞色，则谗谄乘间，或不自知矣。愿陛下恐惧戒谨，尤防其微，以保终誉，则朝纲肃而国体尊矣。”
太常少卿徐侨侍讲，开陈友爱大义，帝悟。己卯，诏复巴陵县公竑官爵，有司检视墓域，以时致祭，乃存恤其家。时竑妻吴氏自请为尼，特赐叫慧净法空大师，绍兴府月给衣资缗钱。
侨又请从祀周敦颐、程颢、程颐、张载、朱熹，以赵汝愚侑食宁宗，帝皆听纳。
召许应龙为礼部郎官。初，应龙知潮州，盗陈三枪起赣州，出没江西、闽、广间，与钟全相结，势甚炽。枢密陈韡帅江西，任应龙讨捕。应龙调水军、土兵分扼要害，断桥开堑，斩木塞途，谕统领官齐敏曰：“兵法攻瑕。今钟全残寇将尽，而陈三枪势方猖獗，若先破钟，则陈不战禽矣。”敏如其言，于是诸寇皆平。至是召入对，帝谓之曰：“卿治潮有声，与李宗勉治台齐名。”应龙曰：“民无不可化，顾牧民者如何耳。”迁国子司业。徐侨议学校差职，欲先誉望，应龙以为不若资格，资格一定，则侥幸之门杜而造请之风息，侨然之。
诏殿司选精锐千人，命统制娄拱、统领杨辛讨捕建阳盗。
癸巳，禁毁铜钱作器用并贸易下海。
史嵩之进兵部尚书。
时赵范、赵葵欲乘时抚定中原，建守河、据关、收复三京之议，朝臣多以为未可，独郑清之力主其说。乃命赵范移司黄州，刻日进兵。范参议官邱岳曰：“方兴之敌，新盟而退，气盛锋锐，宁肯捐所得以与人耶？我师若往，彼必突至，非惟进退失据，开衅致兵，必自此始。且千里长驱以争空城，得之当勤馈饷，后必悔之。范不听。
嵩之亦言荆襄方尔饥馑，未可兴师。
淮西运判杜杲上言曰：“臣备员边郡，切见沿淮旱蝗连岁，加以调发无度，辇运不时，生聚萧条，难任征发。中原板荡，多年不耕，无粮可因。千里馈运，士不宿饱。若虚内以事外，移南以实北，腹心之地，岂不可虑？”
乔行简时在告，上疏曰：“方今境内之民，困于州县之贪刻，扼于势家之兼并，饥寒之氓，常欲乘时而报怨，茶盐之寇，常欲伺间而窃发。萧墙之忧，凛未可保。万一兵兴于外，缀于强敌而不得休，潢池赤子，复有如江、闽、东浙之事，其将奈何？夫民至愚而不可忽，内郡武备单弱，民之所素易也。往时江、闽、东浙之寇，皆藉边兵以制之。今此曹犹多窜伏山谷，窥伺田里，彼知朝廷方有事于北方，其势不能以相及，宁不动其奸心？臣恐北方未可图，而南方已先骚动矣！愿坚持圣意以绝纷纷之说。”
淮西总领吴潜，亦告执攻，论“用兵复河南，不可轻易。以金人既灭，与蒙古为邻，法当以和为形，以守为实，以战为应。自荆襄首纳空城，合兵攻蔡，兵事一开，调度浸广，百姓狼狈，死者枕籍，得城不过荆榛之区，获俘不过暖昧之骨，而吾之内地，荼毒已甚。近闻有进恢复之画者，可谓俊杰。然取之若易，守之实难，征行之具，何所取资？民穷不堪，激而为变，内郡率为盗贼矣。今日之事，岂容轻议！”皆不听。
诏知庐州全子才合淮西兵万人赴汴。时汴京都尉李伯渊、李琦、李贱奴等为崔立所侮，谋杀之，及闻子才军至，伯渊等以书约降，而阳与立谋备御之策。伯渊夜烧封丘门以警动立，立殊不安，一夕百卧起。比明，伯渊等约立视火，从苑秀、折希颜等数骑往。既还，伯渊送之，仓卒中就马上抱立，立顾曰：“汝欲杀我耶？”伯渊曰：“杀汝何伤！”即出匕首横刺之，立坠马死。伏兵起，元帅三合杀苑秀；折希颜后至，亦被杀。伯渊系立尸马尾至内前，号于众曰：“立杀害劫守，烝淫暴虐，大逆不道，古今无有，当杀之否？”万口齐应曰：“寸斩之未称也！”乃枭立首，望承天门祭哀宗，伯渊以下军民皆恸，或剖其心生啖之。以三尸挂阙前槐树上，树忽拔，人谓树有灵，亦不欲为其所污云。
全子才次于汴，赵葵自滁州以淮西兵五万取泗州，由泗趋汴以会之。葵谓子才曰：“我辈始谋据关守河，今已抵汴半月，不急攻洛阳、潼关，何待耶？”子才以粮饷未集对，葵督促益急，乃檄钤辖范用吉、樊辛、季先、胡显等提失万三千，命淮西制置司机宜文字徐敏子为监军，先令西上，又命杨谊以庐州强弩军万五千继之，各给五日粮。
秋，七月，蒙古主谓群臣曰：“先帝肇开大业，垂四十年。今中原、西夏、高丽、回鹘诸国，皆已臣附，唯东南一隅，尚阻声教。朕欲躬行天讨，卿等以为何如？”国王塔斯对曰：“臣家累世受恩，图报正在今日。臣愿仗天威，扫清淮、浙，何劳大驾亲临！”蒙古主喜曰：“塔斯虽年少，英风美绩，简在朕心，终能成我家大事矣。”厚赉而遣之。塔斯，穆呼哩之孙也。
徐敏子启行，遣和州宁淮军正将张迪以二百人趣洛阳。迪至城下，城中寂然无应者，至晚，有民庶三百馀家登城投降，迪与敏子遂帅众入城。蒙古国王塔斯已引兵南下。时汴堤决，水潦泛溢，粮运不继，所复州郡皆空城，无兵食可因。敏子入洛之明日，军食已竭，乃采蒿和面作饼而食之。
杨谊至洛东三十里，方散坐蓐食，蒙古塔齐尔前锋将刘享安，横槊跃马，奋突而前，南师奔溃，拥入洛水死者无数，谊仅以身免。塔齐尔拊享安背曰：“真骁将也！”是晚，有溃卒奔告于洛者，在洛之师皆夺气。
八月朔，旦，蒙古兵至洛阳城下立寨，徐敏子与战，胜负相当。士卒乏粮，因杀马而食，敏子等不能留，乃班师。
赵葵、全子才在汴，亦以史嵩之不致馈，粮用不继；蒙古兵又决黄河寸金淀之水以灌南军，南军多溺死，遂皆引师南还。
甲戌，朱扬祖、林拓以《八陵图》上进。帝问诸陵相去几何及陵前涧水新复，扬祖悉以对。帝忍涕太息久之。
初，扬祖等行至襄阳，会谍报蒙古哨骑已及孟津，陕府、潼关、河南皆增屯戍，设伏兵，又闻淮阃刻日进师，众畏不前。孟珙曰：“淮东之师由淮西溯汴，非旬馀不达。吾选精骑疾驰，不十日可竣事。逮师至东京，吾已归矣。”于是珙与二使昼夜兼行，至陵下，奉宣御表，成礼而还。
是月，权知邵武军王埜讨平建阳盗。
九月，壬寅，赵范以入洛之师败绩，上表劾赵葵、全子才轻遣偏师复西京，赵楷、刘子澄参赞失计，师退无律，致后阵覆败。诏：“赵葵削一秩，措置河南、京东营田边备；全子才削一秩，措置唐、邓、息州营田边备；刘子澄、赵楷并削职放罢。”又言杨谊一军之败，皆由徐敏子、范用吉怠于赴援，致不能支；诏：“用吉降武翼郎，敏子削秩放罢。谊削四秩，勒停，自效。”
京湖制置使史嵩之罢，以赵范代之。
冬，十月，召真德秀为翰林学士，魏了翁直学士院。德秀上封事曰：“移江淮甲兵以守无用之空城，运江淮金谷以治不耕之废壤，富庶之效未期，根本之弊立见。惟陛下审之重之！”旋进户部尚书。入见，帝谓曰：“卿去国十年，每切思贤。”德秀以《大学衍义》进，因言于帝曰：“天之所助者顺，人之所助者信。陛下欲祈天永命，唯存乎敬而已。敬者德之聚，仪狄之酒，南威之色，盘游弋射之娱，禽兽狗马之玩，有一于此，皆足害敬。陛下傥能敬德，以迓续休命，中原终为吾有。若徒力求之而不反其本，天意难测，臣实忧之。”
魏了翁入对，首乞明君子、小人之辨，以为进退人物之本，以杜奸邪窥伺之端。次论故相十失犹存。次及修身、齐家、选宗贤、建内学等，皆切于上躬者。他如和议不可信，北军不可保，军实财用不可恃，凡十馀端。复口奏利害，昼漏下四十刻而退。帝皆嘉纳之。
辛卯，参知政事兼同知枢密院事致仕陈贵谊卒。
孟珙留襄阳，招中原精锐之士万五千馀人，分屯漅北、樊城新野、唐、邓间，以备蒙古，名镇北军。十一月，壬子，诏以襄阳府驻答刂御前忠卫军为名，命珙兼领之。
壬戌，太白经天。
十二月，己卯，蒙古遣王檝来责败盟。辛卯，遣邹伸之、李复礼、乔仕安、刘溥报谢。自是河、淮之间无宁息之日矣。
蒙古济南行省严实入觐于和林，授东平路行军万户，偏俾赐金符者八人。先是实之所统凡五十馀城，至是惟德、兖、济、单隶东平。